‘લોભિયા હોય ત્યાં ધૂતારા ભૂખે ન મરે’ કહેવતને રાજસ્થાનના વધુ એક શખ્સે ગુજરાતમાં સાબિત કરી છે, અગાઉ માઉન્ટઆબુમાં અર્બુદા ક્રેડીટ કો. ઓ. સોસાયટી ખોલીને ઉત્તર ગુજરાત, મધ્ય ગુજરાતના હજારો ભોળીયા અને લોભીયા લોકોના કરોડો રૂપિયા રાકેશ અગ્રવાલ ઉર્ફે ‘બોબી’ નામના શખ્સે ચાઉ કરી દીધા હતા, જે શખ્સ સામે અનેક પોલીસ મથકોએ ફરીયાદ નોંધાયા બાદ તેની સીઆઈડીએ ધરપકડ કરી હતી, અને અત્યારે તેની સામે જે તે વિસ્તારની કોર્ટમાં છેતરપીંડીના કેસ ચાલી રહ્યા છે, જે ઘટના હજુ તાજી જ છ ત્યાં તો મુળ રાજસ્થાનનો અને છેલ્લા દાયકાથી હિંમતનગરમાં રહેતા મનીષ શાહ ઉર્ફે મનીષ મહેશ્વરી નામના શખ્સે અને તેની પત્ની ગીતાએ પણ હજારો લોકો સાથે કરોડોની છેતરપીંડી આચરી હોવાની ફરીયાદ સીઆઈડીને થઈ હોવાની વિગતો બહાર આવતાં માત્ર સાબરકાંઠા જિલ્લામાં જ નહીં, ગાંધીનગર, અમદાવાદ, પંચમહાલ, ગોધરા, અરવલ્લી, વડોદરા અને જયાં જયાં તેના એજન્ટો પથરાયેલા હતા તે તમામ વિસ્તારોમાં ખળભળાટ મચી ગયો છે.